
Az elsődleges termelés vizsgálata a sötét-világos palack módszerrel és az eredmények összehasonlítása a hárompontos oldott oxigénméréssel

Az elsődleges termelés során a vízi produkció biológiában a felületen, térfogategységen megkötött energia nagysága a mérvadó. Kísérleteinket négy, egyenként 310 m2 felületű halnevelő tóegységben végeztük, amelynek alapját a napi oxigén termelés mérése adta, melyet sötét-világos módszerrel és hárompontos oldott oxigénméréssel végeztünk.
Huszonnégy órás napi ritmus méréssel mértük az oxigén termelését és fogyását, mind a két módszerrel napnyugtától másnap napnyugtáig (mérések időpontjai: 19:45, 04:35, 10:30, 15:00, 19:45).
A sötét-világos palack módszernél 210 milliliteres üvegeket használtunk, melyeket egy 1 méter nagyságú úszóállványra helyeztünk rá 20, 50, 80 cm-re. Az üvegek sötétítését festéssel és fekete vízálló és hőálló szigetelő szalaggal oldottuk meg.
A kiindulási oxigén koncentráció mérését követően egy óra volt az inkubációs idő, amely után a sötét palackokban, mivel termelés nincs csak légzés, így a mért oxigén koncentráció alacsonyabb lett, mint a világos palackokban, ahol fotoszintézis és légzés is folyt.
A hárompontos oldott oxigénmérésnél is a víztest 20, 50, 80cm mélységében mértük az oxigén koncentrációt (O2%, mg/l), pH-t, vezetőképességet, hőmérsékletet. Az inkubációs idő ennél a mérésnél is 1 óra volt.



